
Döntés módja: nyílt szavazás, egyszerű szótöbbség 
Mellékletek: Tájékoztató (előterjesztéshez csatolva)
E L Ő T E R J E S Z T É S

Sülysáp Város Önkormányzata Képviselő-testületének
2014. november 27-én tartandó munkaterv szerinti ülésére

1. napirendhez

Tárgy:
Tájékoztató a lejárt határidejű határozatokról és az előző ülés óta történt fontosabb eseményekről
Tisztelt Képviselő-testület!
Az Önkormányzat Szervezeti és Működési Szabályzatáról szóló 14/2009. (XII. 22.) rendelet 19. § (5) és 25. § (5)-(6) bekezdése a melléklet szerint tájékoztatást adok a lejárt határidejű határozatokról és az előző ülés óta történt fontosabb eseményekről.

Kérem a tisztelt Képviselő-testületet, hogy a tájékoztatót megtárgyalni és az erről szóló határozatot az alábbiak szerint elfogadni szíveskedjen.
…/2014. (XI. 27.) ÖKT határozati javaslat

Sülysáp Város Önkormányzatának Képviselő-testülete a lejárt határidejű képviselő-testületi határozatokról és az előző képviselő-testületi ülés óta történt fontosabb eseményekről szóló, az SZMSZ 19. § (5) és 25. § (5)-(6) bekezdése szerint előterjesztett polgármesteri tájékoztatót elfogadja.
Határidő: azonnal

Felelős: polgármester

Sülysáp, 2014. november 17.


Horinka László s.k.


polgármester
Láttam!

Sülysáp, 2014. november 19.
Tóth Krisztina s.k.
jegyző
TÁJÉKOZTATÓ 

a lejárt határidejű határozatokról és 

az előző testületi ülés óta történt fontosabb eseményekről
I. Tájékoztató a lejárt idejű határozatokról

A Képviselő-testület 2014. szeptember 18-ai ülése óta 3 képviselő-testületi döntés végrehajtási határideje járt le az alábbiak szerint:

	Határozat száma
	Határozat kelte
	Döntés
	Határidő
	Állapot

	64/2014
	2014-05-15
	Gyalogátkelőhelyek szabályossá tételére vonatkozó kötelezés
	2014-10-01
	Végrehajtva 

	125/2014
	2014-10-10
	Tanácsadás a "Konzorciumi keretek között történő informatikai fejlesztések az ASP központ szolgáltatásainak igénybevételéhez Sülysáp és Kóka Önkormányzatánál" című pályázat megvalósításához elnevezésű közbeszerzési eljárás eredményének megállapítása
	2014-10-31
	Végrehajtva

	126/2014
	2014-10-10
	"Sülysáp, Fő u. 13-17. mögötti partfal stabilizációja" elnevezésű közbeszerzési eljárás eredményének megállapítása
	2014-10-31
	Végrehajtva


II. Tájékoztató az előző ülés óta történt fontosabb eseményekről
· Szeptember 18-án került sor a 2009-ben támogatásból megvalósult fasorok záró ellenőrzésére, az ellenőrzés során a jegyzőkönyvben hibát nem tüntettek fel.
· Szeptember 19-én két közutas projekt utóellenőrzésére került sor. Az Úri út valamint a Vasút utcai kanyar vonatkozásában.

· Szeptember 18-tól a mai napig több alkalommal is történtek említésre méltó események a csatorna projekttel kapcsolatosan, mind a TTT mind pedig TTCSVT vonatkozásában, ezek közül a legfontosabbak a következők:

Szeptember második felében Sülysápon is megkezdődött a víziközmű társulat által finanszírozott házi bekötések elkészítése. A kivitelezés során több helyről is jeleztek problémát a Polgármesteri Hivatal felé. A problémák lényege abban foglalható össze, hogy a meghirdetett ingyenes házi bekötés végül mégsem volt minden esetben ingyenes, mert a kivitelező valamilyen módon mindig igyekezett valamilyen címen pénzt kérni az ingatlan tulajdonostól is. Ezek a problémák az elmúlt hetekben jelentkeztek, melynek hatására napokon belül össze kívánok állítani egy olyan tájékoztató anyagot, amelyben egyértelműen lehatároljuk, hogy mi az ingyenes bekötés körében elvégezendő feladat és mi az, amiért külön díjat kérhet a kivitelező. A csatornahálózat a sülysápi kisrégió településein lényegében elkészült, azonban a tisztítótelep próbaüzeme még nem tudott elindulni, mivel néhány akadályozó tényező még gátolja azt. Lényegében három fő akadályról beszélhetünk ezek a következők: 

1. A regionális (településeket összekötő) vezetékek még nem készültek el, mivel a közútkezelői engedély csak jelentős késéssel állt a kivitelező rendelkezésére. Időközben ezek a vezetékek már épülnek, így hamarosan a szomszéd 4 település szennyvizét szállító vezetékek mindegyike földbe kerül.

2. A MÁV hálózatának keresztezése. A tervek szerint néhány helyen (2-3) szükséges a MÁV hálózatát keresztezni a csatorna vezetékekkel, amely munka megkezdéséhez a MÁV, mint tulajdonos engedélye szükséges. Ez az engedély egyenlőre nem áll rendelkezésre, így ezen vezetékek megépítése, még nem lehetséges.

3. Áramellátási problémák: a 20 településen összesen mintegy 120 átemelő szivattyú áramellátása többségében még nem épült ki, ezért a rendszer még üzemelésre alkalmatlan. Áram tekintetében nem csak az átemelő szivattyúknál van probléma, hanem a szennyvíztisztító telepünknél is, ahova a szükséges elektromos csatlakozás kiépítése még várat magára, a tervek engedélyezése van folyamatban. 
Mindezek fényében nehéz lenne bármilyen jóslásba bocsátkozni a próbaüzemet illetően mivel ezen akadályok többsége a projekten kívül álló szervezeteken múlik.

· Szeptember utolsó hetében több körben egyeztettük Pest Megye Önkormányzatával önkormányzatunk azon projekt javaslatait, amelyek illeszkednek a 2014-2020 fejlesztési ciklus VEKOP fejezetéhez. Ezen projekt javaslatok között található kerékpárút építésére vonatkozó javaslat, közintézmények energiahatékonyságra vonatkozó javaslat, valamint a gazdasági területünk közművesítésére vonatkozó javaslat is. 

· Szeptember 25-én jegyzőasszonnyal az Estikék Idősek Otthonában, 90 születésnapján köszöntöttük az otthon egyik lakóját.

· Október 3-án részt vettem a Civil Érték Egyesület által létrehozott gombai rahabilitációs foglalkoztató átadásán, amelynek azért van jelentősége, mert néhány hónap múlva Sülysápon is egy hasonló foglalkozató megnyitása várható az önkormányzat és az Egyesület együttműködésében.

· Október 4-én az I. Világháború centenáriuma alkalmából egy egész napos konferenciára került sor a Wass Albert Művelődési Központban, melyen a Tápióvidék településeinek világháborúban való részvétele volt a téma. A nap folyamán a részvevőkkel együtt koszorút helyzetünk el, mind a tápiósülyi, mind a tápiósápi világháborús emlékműveknél, majd a nap zárasaként került bemutatásra dr. Gecsényi Lajos, Zemen Pálné és Katus Norbert szerkesztésében megjelent „Sülysáp az I. világháború viharában” címmű kötet. A képviselő-testület tagjainak ajánlott olvasmány!
· Október 6-án és október folyamán még több alkalommal, egyeztetés folytattunk dr. Laczkó Katalin távozása utáni gyermekorvosi feladatok ellátása tárgyában, melynek eredményeképpen dr. Balog Erzsébet látja el mindkét körzet betegeit, helyettesítés keretében. 

· Szintén október 6-án a Fő utcai partfal megépítésre kiírt közbeszerzés pályázat bontási eljárására került sor, és ez ügyben még ezen a héten a testület döntést is hozott, így a nyertes GEOSZOLG Kft.-vel a szerződést megkötöttük és a támfal megépítése is megkezdődött. 

· Október 7-én Tápiószelén átadásra került a Hajt-A Csapat Egyesület irodájaként és civil központként is funkcionáló épület. Az épület kialakítása LEADER forrásból valósult meg, így mostantól az egyesület munkaszervezete kulturált körülmények között tudja ellátni feladatát, a LEADER pályázatok kiírását, értékelését, gondozását. 

· Október 8-án a TTCSVT hitelszerződésével kapcsolatban került sor tárgyalásra, a K&H Bank budapesti irodájában. A tárgyalás apropóját az adta, hogy szükségessé vált a hitelszerződés módosítása, és ezt a módosítást indokolt volna minél előbb tető alá hozni mivel a bank szerződésmódosítás aláírásáig nem hajlandó további hitel részleteket folyósítani, ugyanakkor mind TTCSVT-nél mind a TTT-nél fizetetlen számlák tömege áll sorban. Folyósításról nem sikerült megállapodni, azonban a szerződésmódosításhoz szükséges teendőket sikerült egyeztetni. 

· Október 8-án a P+R parkoló első ütemének utóellenőrzésére került sor, melynek során néhány apró hiányosságot rögzítettek a jegyzőkönyvben, amelyek azóta javításra kerültek.

· Október 8-án a HÍR24 Televízió híradója kért interjút, a közelmúltban átadott piactéren. A rögzített felvétel még aznap este adásba került.

· Október 8-án KMOP-4.7.1-13 azonosító számú pályázatunk közbeszerzési eljárásának ajánlatbontása megtörtént és csakúgy, mint a Fő utcai partfal kapcsán ez ügyben is rendkívüli ülésen döntött a testület a szerződéskötésről. A pályázatunk keretében, mint ismeretes hardver eszközök beszerzésére, valamint adatmigrációra fog sor kerülni, annak érdekében, hogy a belügyminisztérium által felállított ASP központhoz tudjunk csatlakozni és a jövőben a vásárolt programok helyett az ASP központ szolgáltatásait vegyük igénybe. A pályázat 100 %-os támogatottságú és megvalósításával, az ASP központ szolgáltatásai igénybe véve költség megtakarítás fogunk elérni, hiszen több eddig használt szoftver feleslegessé válik. Úgy tudjuk, hogy önkormányzatunk tagja lesz annak az 5-10 pilotban részt vevő önkormányzatnak, akik a rendszert tesztelni fogják 
· Október 12-én az önkormányzati választások településünkön rendben lezajlottak, a szavazókörökben említésre méltó, kirívó esemény nem történt. A választási eljárásban részt vevő minden szereplőnek köszönöm a munkáját.

· Október 16-án az ÁNTSZ a gyermekorvosi rendelőben tartott szemlét. A szemle célja annak megállapítása volt, hogy rendelő és váró akadálymentesítéséhez milyen beavatkozásokra van szükség. A szemlét követően határozatban rögzítette az ÁNTSZ, az önkormányzatnak feladata 2020-ig az akadálymentesítési feladatok elvégzése.

· Október 21-én dr. Bori Andrea szervezésében került sor annak a rajzversenynek az eredményhirdetésére, amelyet Nagy Jusztina, korábbi védőnőnk emlékére hirdet meg doktornő évről-évre.

· Október 27-29-ig az iskolai szünet hetében 3 nap szabadságot vettem ki.

· Október 30-án állampolgársági esküt tartottunk, ezúttal 3 személy tett esküt.
· November 5-én részt vettem az Infotér Konferencia nulladik napján, ahol információt kaptunk a 2015. évi költségvetési törvénytervezet főbb változásairól, de ami még ennél is fontosabb volt, a jelen beszámolóban korábban már említett ASP projekt pillanatnyi helyzetéről kaphattunk részletes tájékoztatást.
· November 7-én a látogatást tettem a Steel Profession Kft. telephelyén, (Sülysáp, Fő utca 87. – a volt malom melletti csarnok). A telephelyen még zajlanak építési munkálatok, de már termelnek is, és megtudtam, hogy jelen állapotban már közel 30 fő dolgozik a Sülysápon közelmúltban telephelyet létesítő cégnél, de további 8-10 emberre volna szükségük. Első sorban fémipari szakmunkásokra. A cég a jelentéktelennek egyáltalán nem nevezhető foglalkoztatási adatok mellett, jelentős árbevétellel kalkulál, ezért mindenképpen fontos partnere kell legyen az önkormányzatnak is.

· November 7-én az ELTE tanárának dr. Török Zsoltnak térképész hallgatói látogattak Sülysápra, akik csoportos feladatként Sülysáp térképét kívánják újra rajzolni. A nap végén a csoportok bemutatták vázlataikat, amit tovább csiszolnak a meghallgatáson elhangzott vélemények alapján, és 2015. év első hónapjaiban ismét ellátogatnak Sülysápra és bemutatják munkájuk eredményét, illetve igényünk szerint testre szabják azokat.
· November 8-án a WAMKK színpadán a Tápiómente Táncegyüttes ünnepi műsort adott, a talpalávalót Terék József és zenészei biztosították. A zsúfolásig megtelt nézőtéren helyet foglalt Tarnavölgyiné dr. Tényi Ágnes járási hivatalvezető, Karsainé dr. Magyar Ildikó Nagykáta város jegyzője, és Dorner Gábor Nagykáta város polgármestere is.

· November 10-én tartotta soron következő taggyűlését az ÖKOVÍZ Kft., melyen részt vett a Tiszamenti Regionális Vízművek vezérigazgatója, Hajdú Gábor úr is. A taggyűlés egyik fontos témája értelemszerűen a január 1-től esedékes feladatátadás volt. Ez ügyben még a következő hetekbe nagyon sok tennivalónk van, de január 1-től várhatóan Sülysápon is a TRV lesz a szolgáltató.
· November 13-án a Magyar Közút Nonprofit Zrt. osztályvezetőjénél, Millián Annánál tettem látogatást a piactér, egyenlőre lezárt második lehajtójának megnyitása ügyében. A lehajtó megnyitásához, több dokumentum benyújtása után, feltételek mellett várhatóan hozzájárulnak.

· November 14-én a Sorskerék Alapítvány kuratóriumának elnöke Martos György volt a vendégem, aki tájékoztatást adott az alapítvány gondozásában megvalósuló „Második otthon” címet viselő projekt állásáról, pillanatnyi helyzetéről, illetve a felmerült problémákról. A problémák megoldásában segítségemet kérte, melyben lehetőségeimhez mértem, igyekszem támogatást nyújtani.

· November 17-én a Kozma utcai temetőben, alpolgármester úrral és a helyi Vöröskereszt, valamint a Gáspár István Alapítvány tagjaival, felkerestük dr. Gáspár István, Sülysáp díszpolgárának sírját, ahol koszorút és mécsest helyeztünk el, abból az alkalomból, hogy október 31-én lett volna a doktor úr születésének 105. évfordulója.

Sülysáp, 2014. november 19.


Horinka László s.k.

polgármester

